Geplaas deur	Sophia Kapp Donderdag 22 Augustus 2019
Die reëls vir die hantering van die e in tekste word in die Afrikaanse woordelys en spelreëls vervat. Kyk AWS 3.21 vir die volledige reël.
Riglyn 4 van AWS hoofstuk 3 wat handel oor afkortings sê dat 'n mens nie 'n sin met 'n afkorting begin nie. Jy moet dus 'n sin soos die volgende vermy: D.w.s. hy is skuldig. Daar is natuurlik uitsonderings daarop. Titels voor eiename kan gemaklik aan die begin van sinne optree, net soos afkortings van grade en die afgekorte name van ander dokumente. Die ander uitsondering is hierdie e wat ook maklik aan die begin van sinne voorkom. In so 'n geval, bepaal AWS 3.21, skryf ons die afkorting met 'n hoofletter: E-pos vir my jou CV.
Ek het gesê ek gaan terugkom na die argument dat die e met die koppelteken 'n internasionale skryfwyse is: Dit het natuurlik intussen verander. Die Britte, Australiërs en Amerikaners skryf almal ewe gemaklik email, ebook, ecommerce, ebanking. Die Kanadese (altyd stroomop) skryf epost. Daar was aanvanklik in die Engelse wêreld verset teen die vasskrywery, maar selfs Associated Press se stylgids (die voorskrif vir die Engelse mediawêreld) het reeds in 2011 die vorm sonder die koppelteken aanvaar. Dit is dus nie ondenkbaar dat daardie argument van "ons skryf dit so, want almal skryf dit so" kan wegval nie.
Die Nederlanders, op wie ons ons so graag beroep as ons nie die Engelse wil navolg nie, streef dapper voort met die koppelteken. Maar hulle woord vir e-pos is e-mail (s.nw.) en e-mailde, ge-e-maild (ww.). Hulle help ons dus in hierdie geval van die koppeltekenwal in die Engelse sloot. Kyk maar hier in Van Dale en hier in die Nederlandse Taalunie se woordelys.
Lees 1921 tye
Meer in hierdie kategorie: « Oor "word" en "raak", en "sal" en "gaan"	Is 'n skip dan nou 'n vroumens? Verkeerde voornaamwoorde vir regte dinge »